
Postquam  Ennius  ille  Calaber  hexametro  dactylico  adhibito 
novas  atque  integras  poeticaevias  reperit,  artis  priscae  rationes 
prorsus  immutavit,  multumque  ad  invertendam  et  stabiliendam 
artem  metrorum  atque  dictionum  grammaticarum  eius  auctoritas 
valere  coepit  —  ad  quem  proxime  accedunt  Lucilius  et  Attius  — , 
poetae,  qui  inde  provenerunt,  magis  magisque  imitationem  anti- 
quissimorum  deseruerunt  novas  illas  Ennii  rationes  secuti.  At 
e  dactylicis  priores  quam  maxima  usi  sunt  simplicitate  metro- 
rum,  prorsus  quidem  constantes  illi  in  placitis  Ennii.  Sed 
qui  inde  a  Sullae  morte  sunt  exorti  cum  multiformi  studuere 
numerositati  tum  leporem  et  elegantiam  addidere  carmini  Latino, 
ita  ut  sensim  a  priorum  simplicitate  et,  ut  ita  dicam,  ruditate, 
quae,  cum  in  Plauti  et  Terentii  fabulis  insit,  neque  ab  Ennio  et 
insequentibus  prorsus  abest,  transitus  sit  factus  ad  perfectionem 
artis,  quae  ab  Augusti  inde  aetate  obtinuit.  Itaque  non  erit 
mirum,  ambiguos  esse  aliquando  et  medios  Laevium  et  Catullum 
cum  aequalibus  inter  placita  veterum,  quae  damnabantur,  et 
novarum  rationum  novique  cultus  dulcedinem  (L.  Mueller  de  re 
metr.  pg.  74). 

Id  vero,  quod  modo  dixi,  non  solum  valet  in  Catulli  arte 
metrica  sed  etiam  in  singulis  verhorum  formis,  quarum  multae, 
quamquam  poeta  in  universum  dictionum  venustatem  ac  mode- 
stiam  haud  parvi  aestimat,  ad  antiquiorum  placita  recedunt  a  poetis 
illis,   qui  Augusti  tempore  vixerunt,   aliena.    At  accuratius  de 


eius  genere  dicendi  efc  arfce  tum  demuin  iudicari  pofcerit,  cum 
singula,  quibus  a  poetis  quos  dicunt  classicis  differt,  composita 
erunt.  Quapropter  operae  pretium  mihi  visum  est,  hac  disser- 
tatione  ea  proferre,  quae  de  Catulli  arte  grammatica  maxime 
mihi  visa  sunt  digna,  quae  componerentur.  Quaestiones  metricas 
et  prosodiacas  consulto  ab  iis  seiunxi#  In  illis  vero  eam 
quidem  praecipue  secutus  sum  rationem,  ut  ea  enarrarem, 
quibus  antiquiore  servato  usu  Catullus  a  poetis  Augusto 
aequalibus  differt,  qui  quidem  odium  contemtumque  veterum 
dactylicorum ,  nedum  scaenicorum  prae  se  ferunt;  nam  poetae, 
qui  inde  a  Tiberii  aetate  provenerunt,  ad  antiquiores  illos  saepe 
recesserunt,  Laevium,  Varronem,  alios  potius  quam  Horatium 
secuti.  Nonnulla  etiam  uberius  exposita  sunt,  quae  poetae 
nostro  cum  Augustae  aetatis  poetis  communia  sunt,  et  hoc 
quidem  eam  ob  causam,  quod  quaestiones  illae  cum  aliis  eius- 
dem  generis  arctius  cohaerent,  et  ut  Catulli  genus  dicendi  inde 
luculentius  appareat.  Quod  ut  in  aliis  ita  praecipue  valet  in 
quaestionibus  orthographicis,  quas  sub  finem  dissertationis  protuli. 
Ad  ea  vero  quae  scripsi  componenda  maximo  mihi  commodo 
fuerunt  libri  hice:  F.  Neuii  grammatica  Latina,  L.  Muelleri 
libri  de  re  metrica  poetarum  Latinorum,  ea  quae  F.  Kitschelius 
nobis  in  scholis  de  arte  grammatica  Komanorum  anno  h.  s. 
LXII  et  LXIII  Bonnae  habitis  tradidit.  —  Ex  editionibus 
Catullianis  praeter  Lachmannianam  potissimum  Schwabii  editio- 
nem  (Gissae  MDCCCLXVI)  secutus  sum  eadem  ratione  critica 
iisdemque  notis  ad  codices  designandos  usus.  Luculentissime 
enim  Schwabius  in  prooemio  ind.  schol.  Dorpat.  a.  h.  s.  LXV 
et  inde  in  praefatione  editionis  iam  laudatae  docuit,  eum  qui 
Catullo  recensendo  operam  det,  codicis  Sangermanensis  auctori- 
tate  maxime  sublevari,  quippe  qui  recta  via  ex  Veronensi  libro 
ductus  et  a  librario  prudenti  et  diligenti  scriptus  sit.  Inde  in 
carmine  62  maxima  habenda  est  fides  codici  Thuaneo,  toto 
Catulli    libro   praeter    illos   Datano,    libro   Laurentii   Santenii, 


Colbertino.  Libri  vero,  quorum  scripturis  in  iis  quae  sequuntur 
usus  sum,  ex  auctoritate  Schwabii  (edit.  pg.  174)  notis  designati, 
sunt: 

G:  liber  Sangermanensis, 

D:  Datanus, 

C:  Colbertinus, 

L:  liber  Laurentii  Santenii, 

H:  Hamburgensis, 

T:  Thuaneus,  in  quo  carmen  62  inest. 

d:  correctores  libri  Datani, 

p:  editio  a.  1472. 
Libri  locis  singulis  a  Schwabio  in  usum  vocati: 

Lr:  Laurentianus  pl.  XXXIII  12, 

Pl:  Parisinus  7989. 
Accedunt  hae  notae: 

. .  i,  . . 2,  .  .d~  manus  prima,  secunda,  tertia  post  primam, 
. .  a ,  .  .  b  —  prius,  posterius  scripsit  manus  eadem. 
*  littera  erasa. 
V  significat,  quae  videatur  fuisse  scriptura  codicis  Veronensis. 


I. 

De  declinatione  nominis. 

Pro  nominativo  tertiae  declinationis  in  or  finito  cum  anti- 
quissimi  admisissent  saepe  os  et  aliis  et  Quintiliano  teste,  qui 
dicit  (I  4,  14):  „Ut  Valesii  et  Fusii  in  Valerios  Furiosque 
venerunt,  ita  arbos,  labos,  vapos  etiam  et  clamos  [ac  Lases] 
aetatis  fuerunt, tt  eo  abstinuerunt  ut  plurimum  insequentes  praeter 
illa  honos  et  arbos,  quae  ad  ultima  usque  tempora  aequabili 
usu  viguere.    At  apud  Catullum  (55,  13)  labos  etiam  inveni- 


mus  pro  labor,  quae  quidem  forma  apud  antiquiores  usitatissima 
apud  scriptores  Augustae  aetatis  semel  tantum  invenitur  Verg. 
Aen.  VI  277,  quo  loco  Labos  divina  specie  indutus  apparet 
(cf.  Neuii  gr.  L.  I  pg.  169).  Exhibent  vero  loco  laudato  Catulli 
illud  lahos,  quod  propter  metrum  necessarium  est,  etiam  codices 
omnes  praeter  D1. 

Inde  hoc  turben  pro  turbo  Catullus  solus  dixit  64,  107. 
Id  enim  loco  laudato  restituendum  esse  cum  Spengelio  facile 
intellegitur  cl.  Servio  ad  Aen.  VII  378:  „Catullus  hoc  turben 
dicit  ut  hoccarmen",  quam  ad  rem  firmandam  indomitum  illud 
turben  praecedens  in  cod.  D 4  facit  (cf.  Neuii  gr.  L.  I  pg.  163). 
Eadem  vero  ratio  est  quae  in  hoc  sanguen,  quod  apud  anti- 
quissimos  invenimus  pro  eo,  quod  postea  usitatissimum  erat, 
sanguis. 

Genetivos  substantivorum  in  ius  vel  ium  exeuntium  ante 
Augusti  aetatem  semper  una  tantum  i  finitos  esse  satis  constat, 
quam  regulam  inter  eos  qui  sequebantur  etiam  Vergilius  et 
Horatius  servaverunt.  Horum  aliorumque  exempla  composuit 
Neuius  gr.  L.  I  pg.  86  sq.  (cf.  Lachm.  ad  Lucr.  pg.  326  sq.). 
Etiam  substantivorum  Graecorum  genetivos  in  vocalem  i  sim- 
plicem  exeuntes  probarunt  nonnulli,  in  quibus  Catullus  noster, 
cuius  huc  pertinent  exempla  et  Latina  et  Graeca  primum  tria 
carminis  64  v.  282  Favoni,  v.  278  Peli  montis  (Pclei 
scriptum,  de  quo  cf.  infra  part.  VI),  v.  49  conchyli,  inde  67, 
35  Corneli  recte  ita  in  codicibus  tradita.  Quibus  metri  causa 
addenda  sunt  alibrorum  scribis  corrupta  26,  2  Favoni  (codd. —  ii), 
39,4  fili  (codd.  —  ii),  63,64  gymnasi  (sic  H  —  gymnasti 
GLC  ginasii  Dl);  cf.  F.  Buecheler  de  decliu.  lat.  pg.  37. 

Herculei  55,13  si  cui  genetivum,  non,  quod  Lachm.  ad 
Lucr.  pg.  246  in.  docet,  dativum  esse  cum  Doeringio  (annot. 
ad  h.  v.)  probare  placet,  minime  tamen  laudanda  est  huius 
ratio,  secundum  quam  Heroulei  ex  Herculeus  nominativo  desoendit 
ut  Achillei    et    Ulixei    ex    Achilleus    et    Ulixeus.      Sunt    enim 

prorsus  diversa  haec  nomina.  Ullves  et  Achilles  habent  formam 
Graecam  in  svg  exeuntem,  Hercules  non  habet;  itaque  Euthyclei 
apud  Cels. ,  Oeclei  apud  Hygin.,  Alyattei  apud  Hor.  (Carm.  III 
16,  41)  exceptis  eiusmodi  genetivos  aliorum  nominum  in  es 
non  reperimus*  Neque  igitur  per  synizesin  legendae  sunt  vocales 
Graecanicam,  quae  a  Catulli  inde  tempore  in  usum  venit,  ut  c. 
64  v.  120  Thesei,  v.  382  Pelel,  v.  229  Erechthei  (coni. 
ex  freti  codicum),  ad  quae  cf.  eiusdem  carminis  v.  336  Peleb 
et  v.  178  Idomenebsne  (sic  H  —  Ydoneosne  G  Idmoneosne 
G2  La  C  Idoneos  ne  D1),  sed  ei  illud  hoc  loco  nil  aliud 
significat  nisi  i  productam,  de  qua  re  infra  disseram,  et  gene- 
tivus  hic  evadit  Herculi.  Ac  tales  quidem  genetivos  nominum 
propr.  Graecorum  in  es  exeuntium  parisyllaborum  ut  Aristoteli, 
Pericli,  etiam  Achilli,  Ulixi  apud  Plautum  et  Ciceronem  sae- 
pissime  extare  grammatici  docent,  neque  desunt  exempla  gene- 
tivi  Herculi  (cf.  Neuii  gr.  L.  I  pg  341).  Post  Ciceronem  magis 
ex  usu  evanuerunt. 

Bis  apud  Catullum  habemus  coetu  pro  coetui  dativo 
(64,385  et  66,37)  in  his:  mortali  ostendere  coetu  et  caelesti 
reddita  coetu,  cuiusmodi  dativi  in  u  exeuntes  cum  apud  alios 
tum  apud  Caesarem  extant,  qui  Gellio  auctore  (IV  16)  in  libris 
analogicis  omnia  istiusmodi  sine  i  littera  dicenda  censuit  (cf.  Neuii 
gr.  Lat.  I  pg.  366  sqA 

De  accusativo  secundae  declinationis  et  neutro  in  om  atque 
nominativo  in  os  finito  videatur  infra  part.  VI. 

De  ablativo  singularis  hoc  unum  moneam,  c.  68,  124  in 
omnibus  codicibus  capiti  scriptum  esse  pro  capite,  quae  forma 
ut  antiquior,  cuiusmodi  etiam  carni,  parti,  sorti,  sermoni,  alia 
apud  antiquissimos  invenimus,  hoc  certe  loco  retinenda  est. 
Extat  eadem  apud  Tibullum  I  1,72,  eandemque  nostri  poetae 
carm.  88,  8  fortasse  revocandam  esse  Nobbius  censet  (de  metris 
Catulli,  Lips.  1820.  21.  II  pg.  10),  quo  loco  libri  manu  scripti 
capite  exhibent  (cf.  huius  dissertationis  part.  VI). 

Miniia  rarae  sunt  formae  tales,  quales  6G,  46  et  04,212 
classi  atque  02,43  ungui,  quippe  quae  ex  nominativis  in 
is  exeuntibus  descendant.  Classi  alterum,  quod  64,212  in 
libris  optimis  (praeter  L,  qui  classem  habet)  extat,  addubitatum 
est ;  ita  a  Schwabio,  qui  nuper  in  editione  Catulliana  ex  Minturni 
excerptis  castae  recepit. 

Utrum  Catullus  nominativo  pluralis  di  scripserit  an  dei 
an  dii  haud  facile  est  ad  diiudicandum ,  idemque  valet  de 
dativo  et  ablativo  pluralis  eiusdem  vocabuli.  /  duplicatam  plu- 
rimis  locis  non  a  Catullo  scriptam,  sed  a  librariis  pro  ei  sub- 
stitutam  esse  adducor,  ei  diphthongo  vero  cum  in  aliis  vocabulis 
tum  in  illo,  de  quo  agimus,  plerumque  nil  aliud  mihi  videtur 
significari  nisi  i  longa,  qua  de  re  sub  finem  huius  disser- 
tationis  uberius  agere  mihi  in  animo  est.  Unam  litteram  pro- 
ductam  illis  scripturis  indicari  probat  imprimis  ratio  metrica, 
nam  fere  omnibus  locis  quibus  legimus  dii  et  diis  itemque 
dei  et  deis  monosyllaba  sunt.  Tam  componam  exempla  Catulliana. 
Dii  in  codicibus  inest  13,  2;  14,  6  et  12;  28,  14;  30,  11;  53,  5; 
76,17;  109,3,  sed  ubique  monosyllabum.  Dei  monosyllabum 
uno  extat  loco  76,  26.  Eiusdem  carminis  v.  12  deis  monosylla- 
bum  restituendum  videtur  ex  des  codicum.  Uno  loco  4,  22  diis 
(deis  p)  disyllabum  a  poeta  usurpatum  est.  At  apud  anti- 
quiores  plurimum  et  dii  et  diis  monosyllaba  fuisse,  et  in  optimis 
libris  manu  scriptis  di  et  dis  tradita  esse,  neque  vero  ab  usu 
insequentium  abhorrere  Neuius  docet  gr.  Lat.  I  pg.  100  sq., 
qui  multa  composuit  exempla. 

Iam  pervenimus  ad  genetivum  numeri  pluralis,  ac  primum 
paucis  genetivos  in  utn  ex  arum  vel  orum  contractum  exeuntes 
attingam.  Eiusmodi  genetivos  ut68, 138  caelicolum,  04,355 
Troiugenum,  inde  deum  64,23  et  66,63  (ubi  deum  me  ex 
decumme  codicis  restituendum  cst),  tum  divum  64,27  efc387; 
76,4  (fortasse  etiam  68,118  cum  I) l  retinendum,  quo  loob  alii 
aliter    emendandum    coniecerunt)    saepissime    etiam    apud    aliea 

legimus,  virum  in  compositis  ut  duumvirum,  decemvwum  usi- 
tatissimum  simplex  apud  Lucretium  compluribus  locis,  apud 
nostrum  bis  (64,  192  et  68, 90)  legimus;  atque  etiam  apud 
poetas,  qui  postCatullum  carmina  composuerunt,  imprimis  apud 
Vergilium,  saepius  invenitur  (cf.  Neuii  gr.  Lat.  I  pg.  110). 
Nam  Vergilius  cum  dactylicus  sit,  cuius  aetas  non  ita  multum 
differt  ab  aetate  Catulli,  et  ipse  multa  servavit,  quae  antiquiorum 
sunt  poetarum. 

Ex  genetivis  tertiae  declinationis,  qui  in  um  pro  ium,  quod 
quidem  usitatum  est,  exeunt,  bos  apud  Catullum  notandos  in- 
veni:  64,  191  et  204  caelestum,  quod  apud  Naevium  et 
Lucretium  (VI 1272)  extat;  100,  2  Veronensum,  quod,  cum 
in  cod.  G  et  D  insit,  retinendum  est ,  neque  probari  potest 
scriptura  Veronensium  per  synizesin  metro  accommodanda  (cf. 
Neuii  gr.  L.  II  pg.  22),  postremo  34, 12  sonantum,  quod  et 
ipsius  metri  causa  est  restituendum  pro  sonantium,  quod  in 
codicibus  inest.  Neque  talia  ab  usu  poetarum  Catullum  sequen- 
tium  abhorruerunt. 

Difficilior  quaestio  est  de  accusativo  pluralis  tertiae  decli- 
nationis  in  i  s  exeunte ,  cum  bac  in  re  multum  codicum  scribis 
sit  tribuendum  nec  pro  certo  affirmari  possit,  quid  poeta  scrip- 
serit.  Ac  ne  ea,  quae  plerisque  sunt  nota,  repetam  neve  trita 
recoquam,  de  bac  accusativi  formatione,  ut  alios  omittam,  cf. 
Neuii  gr.  L.  I  pg.  250  — 263,  qui  exempla  plurima  ex  codicibus 
depromta  affert,  et  F.  Buecheleri  librum  de  declin.  Lat. 
pg.  26—30,  cuius  observationes  nos  docent,  in  inscriptionibus 
saeculi  septimi  u.  c.  exeuntis,  quo  tempore  Catullus  carmina 
sua  composuit,  eis  in  fine  accusativi  pluralis  saepius  scriptum 
esse  ex  es  antiquiore  ortum.  Si  vero  apud  Gellium  (XIII  20) 
legimus,  iam  saeculo  altero  post  Chr.  n.  in  codice  manuscripto 
Vergilii  tum  pro  antiquo  habito  et  urbes  et  urbis  scriptum 
fuisse,  nos  quidem  ex  Catulli  codicibus  certas  regulas  statuere 
non  possumus.     Attamen  operae    pretium   erit  singulos  locos, 

quibus  optimi  codices  is  (vel  eis)  exhibent,  vel  ex  quibus 
codicem  Veronensem  is  habuisse  efficitur,  componere.  En,  hi 
sunt.  Ac  primum  quidem  in  medium  proferam  accusativos 
vocabulorum  genetivo  pluralis  in  ium  exeuntium,  in  quibus  haud 
quidquam  inest  offensionis,  Nominum  substantivorum  accusativi 
hi  sunt:  33,7  natis  (nates  D  »),  06,12  finis  (fines  D  H), 
64,170  auris,  64,233  collis  (colles  H),  97,5  dentis  (in 
codd.  omnibus,  sed  vocabula  quae  antecedunt  et  sequuntur 
corrupta  sunt).  Iam  ad  adiectiva  transeamus,  quorum  haec 
mihi  composui  exempla:  2,4  acris,  2,10  tristis,  51,5 
omnis,  quod  68,  26  solus  D  codex  exhibet,  64,  302  iugalis 
(iugales  D  H) ,  64,262  tenuis,  68,76  caelestis,  68,102 
penetralis  (penetrales  D) ,  62,  3  pinguis  {T  H  pingues 
ceteri),  64,407  talis,  65,3  dulcis  Mnsarum  (ex  dulcissimus 
(dulcissimo  H)  harum  GLCH),  101,8  tristis  (tristi  GLCH  p), 
97,5  sesquipedalis  (ex  codicum  scriptura  corrupta  recte 
restitutum,  in  quibus  omnibus  postremae  certe  syllabae  —  dalis 
insunt);  denique  64,  391  evantis  (cuius  in  litteris  —  anfis  omnes 
libri  (praeter  H,  qui  erranfibus  habet)  congruunt)  et  64, 65 
lactantis.  At  etiam  nominativum  pluralis  saepe  litteris  is 
terminatum  esse  constat  (ita  Varro  1.  L.  VIII  63  hae  puppes 
et  puppis ,  hae  restes  et  restis  in  usu  esse  dicit),  quod  prae- 
cipue  valet  in  vocabulis  genetivo  pluralis  in  ium  cadentibus. 
Eiusmodi  exemplum  habemus  64,276  linquentis  (in  omnibus 
codd.  praeter  DC  p,  qui  linquenies  habent).  Etiam  eandem 
formationem  vocativus  pluralis  praebet  62,  11  aequalis  (omnes 
codd.,  etiam  T)  et  eiusdem  carminis  v.  32,  ubi  cod.  T  saltem 
aequalis  exhibet  (aequales  L  aequales' G  aequalem  DCH). 
Ita  hoc  loco  et  eo,  quem  supra  laudavimus,  62,3  liber  Thuaneua 
antiquiorem,scripturam  nobis  videtur  asservasse. 

Magis  offendimus  in  accusativo  hominis  (10,16),  qui  in 
omnibus  inest  codicibus,  quippe  qui  non  ex  radice  in  i  exeunte 
descendat.     Itaque  dubium  est,  utrum  hoc  poeta  ipse  scripserit, 

an  librorum  scribis  sit  tribuendum,  cum  Buechelero  1.1.  auctore 
talium  vocabulorum  accusativi  in  is  in  optimis  et  antiquioribus 
inscriptionibus  non  inveniantur,  qui  quidem  in  inscriptionibus 
inferioris  latinitatis  et  in  libris  manu  scriptis  saepius  nobis  ob- 
veniunt.  Ut  vero  locos,  quibus  hominis  illud  invenitur,  afferam, 
hi  sunt:  1)  in  titulo  libertini  Caesaris  aetati  tribuendo  (C  1.  L. 
In.  1027);  2)  apud  Ter.  Andr.  4,  2,12  Nonio  auctore  pg.  252; 
quae  quidem  scriptura  in  codicibus  manu  scriptis  exempli  gratia 
inest  Plautinis  (Mil.  glor.  660:  tris  hominis).  Atque  idem, 
quod  de  hominis  forma  dixi,  valet  de  libidinis  (45,24,  quo 
loco  LHdp  libidines  habent).  Itaque  utrum  in  iis  quae  dixi 
vocabulis  poetae  nostro  is  sit  tribuendum,  ideoque  idem  etiam 
aliis  locis  sit  restituendum ,  an  illis  ipsis  locis  eis  scripserit, 
quod  saeculo  fere  septimo  pro  is  et  prius  quam  hoc  scribebatur, 
ea  de  re  nunc  nihil  discernere  possumus.  Satis  habui  locos  sin- 
gulos,  quibus  is  illud  legimus,  componere. 

Adiciam  in  fine  disputationis  de  nominum  casibus  Graecas 
formas,  quibus  Catullus  usus  est,  pauca  prius  praefatus  de  uni- 
versis,  quae  legimus  apud  L.  Muellerum  (de  re  metr.  pg.  387 
et  388):  „Igitur  cum  vetustissimi  auctores  raro  flexiones  exter- 
nigenas  adsumpsissent  —  qui  et  illud  valde  amarunt,  decli- 
nationem  Graecam  per  metaplasmos  adaptare  ori  Latino  — ,  iam 
ab  Attii  inde  etLucilii  tempore  minus  versibus  ut  subveniretur 
quam  iactantia  studiorum  valde  increbuerunt  terminationes 
Graecae,  quod  etVarro  testatur  in  libro  de  lingua  LatinaX— . 
At  Vergilius  cum  consortibus  studiorum  abiectis  aut  ad  modi- 
cum  usum  redactis  flexionibus  quibusdam  externis  alias  proprio 
exemplo  cum  sanxisset,  insequentes  pauca  neque  ea  gravia  nova- 
vere.  Praeterea  dignissimum  est  memoria  illud,  verborum  Grae- 
corum,  si  propria  aut  technica  exceperis,  omnino  copiam  maiorem 
quam  apud  recentiores  inveniri  libris  eorum,  ad  finem  saeculi 
a.  u.  c.  septimi  qui  vixere.  Et  hoc  quidem  partim  communis 
sermonis   usu  partim  iactantia   evenit  studiorum."      Quorum  in 


-    14    - 

numero  etiam  Catullus  noster  habendus  est,  apud  quem  multa 
et  integra  invenimus  vocabula  Graeca  et  ad  morem  antiquissimorum 
in  fine  per  metaplasmos  ori  Latino  adaptata.  Ita  64,  54  Ariadna 
(adriana  GD*  C II) ,  quod  iterum  eadem  codicum  scripturae 
varietate  v.  253  extat,  neque  alteram  formam  Graecanicam 
nominis  illius  apud  Catullum  legimus,  61,29  nympha,  68,87 
gen.Hclenae,  45,6  abl.  Libya,  quibus  addo  4,  1  phaselus, 
quod  vocabulum  apud  Ovidium  et  Horatium  Graecum  tenet 
exitum  (Neuii  gr.  L.  I  pg.  130),  et  12,13  mnemosynum 
— /nv?]/n6avvov  (codd.  nemo  sinum)  rarius,  68,108  barathrum 
usitatius.  Addere  his  placet  etiam  gen.  sing.  apeliotae  (26,3) 
et  accus.  plur.  catagraphos  (25,7)  ut  vocabulorum  praeter 
nostrum  a  solo  Plinio  usurpatorum.  Nisi,  quod  multis  placuit, 
29, 8  idoneus  codicum  retinendum  est  praecedente  haut  (aut 
ydoneus  (idoneus  LCHp)  GDl  LCH  p) ,  illis  adiungenda  est 
forma  Adoneus,  quam  Statio  debemus.  Extat  illud  vocabu- 
lum  apud  Plautum  Men.  1,  2,  35:  ,Ubi  aquila  Catamitum  raperet 
aut  ubi  Venus  Adoneum"  atque  conformatum  est  ad  vocem 
Graecam  6  ^Adwviog  ~  ^Adtovig  Bekk   Anecd.  346. 

Iam  ad  Graecanicas  pervenimus  nominum  formas,  quas 
apud  Catullum  reperimus.  Ac  primum  quidem  utitur  nominibus 
propriis  in  e  exeuntibus  et  apud  alios  usitatissimis.  Ita  habe- 
mus  Cybele  vel  Cybebe  nom.  et  vocat.  c.  63,  Acme  (45, 
10  et  23),  Aganippe  (61,30),  Hebe  (68,116),  genetivum 
Cybeles  et  Cybebes,  quod  posterius  v.  9,  20,  85  carminis 
63  (ut  Cybebe  v.  84  et  91  ex  Cybele)  emendatum  est  ex 
Cybeles,  quia  longa  syllaba  media  desideratur,  postremo  Ar- 
sinoes  (66,54).  Accusativo  posuit  45,  1  et  21  Acmen,  64,  11 
Amphitriten  (nam  —  em,  quod  codices  habent,  corrigenduni 
est;  cf.  Neuii  gr.  L.  I  pg.  59  ex.).  His  etiam  addendna  est 
accusativus  primae  declinationis  Boolen  ex  nominativo  Bootes 
descendens  66,  61  (nisi  quis  probet,  —  em  codicum  retinendum 
esse,  ita  ut  accusativus  tertiae  declinationis  sit).    Tum  secundae 

declinationis  accus.  Athon  (66,  46)  dixit,  vocativo  tertiae 
Amastri  (4,13),  Peleu  (64,26),  Theseu  (64,69  et  133), 
accus.  Pelea  (64,21  et  301)  pro  Peleum,  Thesea  (64,239 
et  245)  pro  Theseum,  de  quibus  Charis.  I  14  pg.  27:  „Quam- 
vis  regula  dicat  Peleum,  tamen  Pelea  dicimus  in  accusativo; 
similiter  et  in  vocativo  o  Tydeu.  Nam  Graeca  declinatio  magis 
in  istis  casibus  praeponitur. "  Similiter  accusativum  Graecum 
servaverunt  Minoa  (64,  85),  Propontida  (4,9),  Amathunta 
(36,14),  Ancona  (36,13.  cf.  Neuii  gr.  L.  I  pg.  333),  qui- 
bus  aera  (66,53.  aeria  LCH)  addam  et  aethera  (63,40), 
praeter  poetas  etiam  a  Cicerone  usurpata,  postremo  Attin 
(63,  42).  Non  minus  in  usu  est  apud  poetas  accusativus  pluralis 
tertiae  declinationis  in  as,  cuius  exempla  apud  Catullum  sunt: 
64,391  Thyiadas,  4,7  Cycladas,  55,27  plumipedas 
(plumidas  Lx  plumipedes  D1,  quod  Lachmannus  recepit).  — 
Genetivo  sing.  Catullus  66,54  Locridos  videtur  dixisse  ex 
codicum  scriptura  corruptissima  restituendum. 

Quae  nunc  componam  multo  minus  apud  Komanos  in  usu 
fuerunt  quam  de  quibus  supra  disputavi,  ideoque  ab  illis  seiunxi. 
64,247  Minoidi  (codd.  minoida)  et  66,70  Tethyi  (codd.  theti) 
legimus  i  correpta,  cuiusmodi  bina  praeter  haec  exempla 
Statii  in  medium  profert  Neuius  gr.  L.  I  pg.  309.  —  66,  66 
extat  dativus  Callisto  (cf.  I.  R.  Neap.  5218:  Erato)  addubitatus 
a  Neuio  1. 1.  pg.  310.  Etiam  apud  alios  in  usu  est  neutr.  plur. 
Tempe,  quod  apud  nostrum  ter  extat  (64,  35.  285.  286),  non 
vero  item  pelagc,  quod  accus.  plur.  63,16  coniectura  resti- 
tutum  est  (cf.  Schwabii  annot.  ad  h.  v.).  Pelagi  codicum  Lach- 
mannus  retinuit ,  quem  genet.  eiusdem  vocabuli  63, 88  (codd. 
pelago)  et  64,  127.  185  legimus.  Postremo  ex  coniectura  veri- 
simillima  habemus  66,  48  gen.  plur.  Chalybon  (celitum  codd.), 
quod  Politiano  debemus,  64,287  dat.  plur.  Naiasin  (Minosim 
GD  l  Lp),  quod  Hauptius  correxit  (cf.  Mitscherlichii  lect.  pg.  133: 
„Hoc  tamen  ex  tanta  lectionis  varietate  mihi  adsecutus  esse  videor, 

latere  aliquod  sub  his  monstris  nomen,  quo  nymphas  et  Graeca 
quidem  flexione  Catullus  indigitaverit").  Eandem  terminationem 
Graecam  primus  Varro,  inde  aliquoties  Propertius  Ovidiusque 
adhibuerunt.  —  Rarius  etiam  legimus  nomen  appellativum  tale, 
quale  61,  194  parthenice  pro  parthenium  Pliuii ,  a  Catullo 
solo  adhibitum,  et  palimpseston  accusativum,  qui  restituen- 
dus  videtur  22,  5  ex  palmi  septo  codicum.  —  66,  94  Catullus 
forma  Oarion  pro  Orion  utitur,  64,285  aut  Penios  ex 
librorum  optimorum  auctoritate  aut  Peneios  cum  D  scriben- 
dum  est  (Penios  G3  LH  penies  GC  peneios  Dl  peneos  dp). 

Kestat,  ut  de  adiectivo  unum  moneam,  quod  mihi  est  in 
promptu. 

Poeta  noster  si  modo  29,  23  scripsit  piissimei,  quo  loco 
multum  iam  a  viris  doctis  tractato  codices  GDHp  opulentissime 
etLC[P1]  oppulentissimae  exhibent,  usum  antiquiorem  retinuit, 
quem  scriptores  mediae  et  infimae  latinitatis  denuo  adoptarunt. 
Quam  formam  a  Cicerone  Phil.  XIII  19  ut  non  Latinam 
reiectam  et  in  inscriptionibus  et  apud  scriptores  Augusto  minores 
reperimus  (cf.  Neuii  gr.  L.  II  pg.  82.  L.  Muelleri  lib.  de  re 
metr.  pg.  385). 


II. 

De  declinatione  pronominis. 

De  iiit  pro  mihi  dicto  cf.  quae  infra  part.  V  in  medium 
protuli. 

Tete  accus.  geminatus,  qui  c.  101,5  extat,  rarissime  iu- 
veuitur  (apud  Plaut.,  Terent.,  Cicer.,  Appul.). 

Nomiuativo  numeri  pluralis  pro  hae  Catullus  haec  dixit 
64,320  ex  optimonim  librorum  anctoritate,  qui  hec  habeni  (1.. 

Mueller  de  re  metr.  pg.  386.  H.  Usener  ann.  Jahn.  91  pg.  226). 
Quam  formam  antiquiorem,  quae  eodem  modo  orta  est  ex  haece 
ut  hunc  ex  huncc,  hoc  ex  hoce  etc,  etiam  Ciceroni,  tribuendam 
esse  docuit  Fleckeisenius  Mus.  Khen.  VII  pg.  271  sq. ,  ean- 
demque  Vergilius  adhibuit  aliquoties  (cf.  Neuii  gr.  L.  II  pg.  150). 
Ut  pauca  etiam  afferam  exempla  casuum  aliorum  eiusdem  pro- 
nominis  apud  antiquos  similiter  conformatorum,  nominativo  plu- 
ralis  masculini  hic  Lucilius,  heic  Pacuvius  dixerunt,  atque 
horunc  et  harunc  gen.  plur.  apud  Plautum  et  Terentium  com- 
pluribus  locis  legimus.  Nec  minus  huc  pertinet,  quod  Catullus 
67,37  neutro  pluralis  dixit  istaec  (isthaec  libri;  iste  G  H)  et 
50,5  ablativo  sing.  illoc  in  his:  numero  modo  hoc  modo  illoc. 

Difficillimum  est  ad  diiudicandum ,  ut  pauca  de  pronomine 
relativo  disseram,  utrum  quoi  an  cui  scripserit  poeta,  qua  in 
re  editores  inter  se  discrepant.  Nonnulli  certe  loci  nobis  fir- 
mare  videntur  Catullum  quoi  scripsisse.  En  primum  loci 
quibus  in  omnibus  libris  cui  legitur :  22,  20  cuique,  30,  6  cuive. 
Etiam  23,  1  (om.  La  C  quoi  p)  et  64,  219  (quem  G  al\  cuiG*) 
in  codice  Veronensi  cui  videtur  scriptum  fuisse.  Sed  1, 1,  codi- 
cum  vestigia  si  sequimur,  Veronensis  qui  videtur  habuisse, 
scripturam  ex  quoi  Catulli  ortam,  nec  minus  2,  3;  67,  47 ;  24,  5; 
quibus  locis  vel  in  optimis  codicibus  vel  in  nonnullis  optimorum 
qui  illud  legimus.  Fortasse  ex  quoi  antiquissimo  17,  14  lectio 
librorum  optimorum  cui  iocum  sit  pro  quoi  cum  sit  orta  est, 
et  107,  1  ex  codicum  optimorum  lectione  si  quicquid  fortasse 
cum  0.  Kibbeckio  ann.  Jahn.  85  pg.  378  si  quoi  quid  restituen- 
dum  est.  Haec  hac  de  re  componere  mihi  licuit,  pauca  quidem 
parvaque  fide  subnixa,  attamen,  nisi  fallor,  digna,  quae  non  pro 
nihilo  aestimentur.  Extat  vero  quoi  illud  in  multis  inscriptio- 
nibus  et  apud  Plautum,  etiam  compluribus  locis  librorum  manu 
scriptorum    Ciceronis  et  Vergilii    (cf.  Neuii  gr.  L.  II  pg.  165). 

Quae  de  ablativo  singularis  et  pluralis  pronominis  qvi  quae 
qimd  ex  Catulli    carminibus  eruovc  potui ,   haec  sunt.     Quum  is 

et  qno  et  qua  formis.  abl.  sing.  utatur,  2,2  formam  quicum  anti- 
quiorem  exhibent  libri  pro  quocum ,  66,  77  pro  quacum ,  cuius 
etiam  exempla  multa  alia  apud  Plautum,  Vergilium,  Ciceronem, 
alios  invenimus  (cf.  Neuii  gr.  L.  II  pg.  166  sq.).  Quis  abl. 
plur.  pro  quibus  extat  68,13;  64,80  et  145,  quo  loco  in  G 
super  quis  manus  recentior  scripsit  pro  quibus.  Utuntur  hac 
ablativi  forma  potissimum  Varro,  Sallustius,  Livius,  Tacitus 
(Neuius  1.  1.  pg.  170  et  171).  Et  illis  locis  utrum  Catullus 
quis  an  queis  scripserit  dubium  est. 

Magni  momenti  illud  est,  quod  Catullus  66,  28  forma  anti- 
quiore  alis  utitur,  quam  hoc  loco  omnes  praebent  codices,  e't 
29,  15  neutro  alid,  quod  Statio  debetur  (alit  GLCHp  ait  Dl 
cf.  Lachm.  ad  Lucr.  pg.  286).  Ac  prior  quidem  forma  ma- 
sculini  praeter  nostrum  locum  nunc  non  extat  nisi  in  inseriptione 
a.  696  u.  c.  tempori  Catulli  conveniente  et  Sallustio  tribuitur 
a  Charis.  II  pg.  133  cl.  Diom.  I  pg.  323  (cf.  Neuii  gr.  L.  II 
pg.  155).  Alid  quamquam  saepius  invenitur,  praecipue  apud 
Lucretium,  tamen  apud  nullum  eorum  scriptorum,  qui  post 
Catullum  vixerunt,  legimus.  De  illis  ipsis  vero  similibusque 
nominativis  ut  Caecilis,  Naevis,  Clodis,  aliis  declinationis  anti- 
quioris  medio  saeculo  septimo  usitatis,  qui  postea  ex  usu 
evanuerunt,  egit  Kitschelius  de  declin.  quadam  Lat.  reconditiore 
(Bonnae  1861). 

Unum  postremo  notabo,  semel  a  Catullo  dici  uni  (17,17) 
pro  vulgato  unius  in  his :  nec  pili  facit  uni ,  qualis  genetivi 
forma  ut  vocabuli  uter  nullo  loco  ita  vocum  unus,  solus,  ullus 
apud  antiquiores  tantum  Augusti  aetatem  praecedentes  iuvenitur 
(cf.  Neuii  gr.  L.  II  pg.  185  sq.).  De  i  genetivi  unius  correpta 
(5,3)  et  similibus  (ut  tottus  17,10;  37,9.  illtus  10,31; 
66,85;  64,348;  68,44.  ipsius  64,43  et  67)  nunc  non  uberius 
disseram,  cum,  quod  iam  supra  dixi,  prosodiacas  quaestiones 
secluserim.  —  At  vocat.  une,  quem  apud  Plaut.  et  Augustinuin 
iuvenimus,  apud  nostrum  extat  37,  17. 


—     19    — 
III. 

De  adverbio. 

Haud  alienum  ab  hoc  loco  erit  adverbia  componere  a 
Catullo  non  ad  usum  quotidianum  conformata.  Nonnullis  equi- 
dem  locis  accusativum  neutrius  generis  usurpat  pro  adverbio  in 
-  iter  exeunte :  42, 8  turpe  incedere ,  61,7  suave  olentis 
amarici,  61,219  dulce  rideat ,  ad  quod  illud  Horatii  compa- 
ramus :  dulce  ridentem  Lalagen  amabo,  dulce  loquentem.  Magis 
offendimus  in  adverbio  penite  (61,178:  poenite  L  poniie  H 
penitet  D]),  quod  hoc  solo  loco  legimus  pro  penitus  usitato 
(62,14  versu  ex  solo  cod.  T  recepto,  66,23;  102,2;  95,5). 
Nec  minus  notabilia  sunt  adverbia  puriter,  quod  bis  extat 
apud  nostrum  (76,  19  et  39,  14:  pariter  Hp  [Lr]),  aliquoties 
apud  Catonem,  et  properiter  Frgm.  4;  si  modo  cum  Nonio 
Catullo  attribuendus  est  versus  (cf.  Schwabii  annot.  ad  hoc 
frgm.),  cuiusmodi  adverbiis  litteris  -iter  terminatis  Ennius  im- 
primis  usus  erat  ex  sermone  vulgari  usurpatis,  quae  Prisc.  XV 
pg.  1010  composuit. 


IV. 

De  declinatione  verbi, 

Initio  particulae  de  verbi  declinatione  liceat  mihi  notare 
solvendi  verbum  a  Catullo  ter  cum  u  vocali  adhibitum  esse, 
volvendi  verbum  bis.  Quae  quidem  ab  auctoribus  elegiacis 
saepius  ita  sunt  usurpata,  unde  probatur  verba  illa  u  habuisse 
mediam  inter  vocalem  et  consonam,  antiquis  fortasse  temporibus 
meram  vocalem.  Loci  vero  quos  dico  hice  sunt:  2,  13  soluit 
(apud  Schwabium  Ib6),  61,53  soluunf,  66.38  dissoluo, 
66,74  evoluam   'pro  evoluc   librorum   certa   coniectura  resti- 

tutum) ,  95,  6  pervoluent  (codd.  pervoluit).  Illius  verbi 
formas  eodem  modo  cum  u  vocali  usurpatas  apud  Tibullum 
complures  reperimus,  huius  exemplum  extat  apud  Prop.  I  7,  16 
(cf.  Struvius  de  declin.  et  coniug.  Lat.  pg.  300  et  321). 

Duo  inde  habemus  in  Catulli  carminibus  verba,  quae  per 
metaplasmum  tertiae  accedunt  coniugationi :  39,14  lavit,  quod 
Prisc.  IX  6,  34  auctore  antiqui  tertiae  quoque  coniugationis 
declinatione  proferunt,  64,402  poteretur  pro  potiretur  codi- 
cum  metri  causa  scribendum.  Tuor,  quod  20,5  legimus,  cum 
carmen  illud  Catullo  non  sit  tribuendum,  Catullianum  non  est. 
Utitur  vero  praeter  antiquiores  lavere  illo  Horatius,  formis 
verbi  potiundi  tertiae  coniugationi  adaptatis  Ovidius,  ut  alios 
omittam  (cf.  Neuius  I.  1.  pg.  321  et  322).  Servius  cum  ad 
Verg.  Aen.  IV  409  annotet:  „Dicimus  a  tertia  coniugatione 
esse  imperativum  (cave),  ut  cavo,  cavis;  hinc  etiam  Catullus 
cavere  dixit",  errat,  nam  cave  apudCatullum  50, 18. 19;  61, 152 
est  imperativus  secundae  coniugationis  e  correpta,  qualis  apud 
tragicos  veteres  sexcenties ,  apud  poetas  Catullo  minores  raro 
reperitur  (cf.  Neuius  1.  1.  pg.  333). 

Pro  -iebam  imperfecti  quartae  coniugationis  antiquissimis 
temporibus  fere  ubique  -ibam  contractione  dicebatur,  quae 
quidem  imperfecti  formatio  ne  apud  aureae  quidem  aetatis  poetas 
plane  ex  usu  evanuit,  quod  Verg.  Aen.  XI  572  nutribat,  VII 
485  nutribant,  VIII  160  vestibat,  Ov.  Met.  VI  21  mollibat, 
Prop.  I  3, 25  largibar ,  alia  testantur.  Eiusmodi  exempla 
Catulliana  haec  sunt:  68,  85  scibant  (scribanl  Dl  sciebant 
dp),  84,8  audibant  (audiebant  GLCH [Pi]),  64,  319  custo- 
dibant  (custodiebant  GLCHp).  Ita  contra  codicum  auctori- 
tatem  scribendum  esse,  ubi  metrum  unam  desideret  svllabam. 
Bentleius  in  editione  Terentii  docet. 

Iam  ad  perfecta  Catulliana  et  tempora,  quae  inde  descen- 
durit,  transeamus.  34, 8  pro  deposuil  librorum  metri  causa 
deposivit   restituendum   est,   quod    perfectum  apud  Plautum 

saepius,  apud  scriptores  Catullo  miuores  nusquam  legimus  (Neuii 
gr.  L.  II  pg.  386.  cf.  Struvii  lib.  de  declin.  et  coniug.  Lat. 
pg.  198).  Ferendi  verbi  perfectum  reduplicatum  legimus  63,  47 
tetulit  (codd.  retulit) ,  63,52  tetuli  (codd.  retuli)  et  plus- 
quamperf.  66,  35  tetulisset  (te  tulisset  GLH  retulisset  D  *), 
qualia  apud  scriptores  Augustae  aetatis  non  extant  (cf.  Neuium 
1.  1.  pg.  357.     Struvium  1.  1.  pg.  160). 

Quibus  subicio  exempla  syncopes  et  usitatioris  et  rarioris. 
Ac  primum  quidem  exempla  syncopes  usitatissimae,  quae  ea  est, 
ut  ex  avi  sequente  s  et  ave  sequente  r  longa  fiat  a,  baec  fere  apud 
nostrum  legimus :  10, 15  comparasti,  25,6  involasti,  99,12 
cessasti,  64,97  iactastis,  16, 3  putastis,  53, 3  expli- 
casset,  64,174  religasset,  64,2  nasse,  67,23  et  76,3 
violasse,  67,24  conscelerasse;  10,32  pararim,  13,12 
donarunt.  Itidem  usitata,  quamquam  non  tam  divulgata 
quam  illa,  de  qua  modo  egi,  ea  est  syncope,  qua  secundae  et 
tertiae  coniugationis  perfecta,  quae  in  evi  exeunt,  sequente  s  vel  r 
pro  evi  illo  longam  habent  e,  cuiusmodi  duo  exempla  unius 
verbi  apud  Catullum  inveni:  64,176  requicsset  (loco  cor- 
rupto,  quo  codices  optimi  consilium  nostris  requisisset  exhibent 
pro  eo,  quod  restituendum  videtur,  consilia  in  nostris  requiesset); 
84,7  requierant.  Eodem  modo  duae  syllabae  in  unam 
coalescunt  in  perfecto  novi  cum  compositis,  cuius  apud  Catullum 
quinque  sunt  exempla  haece:  67,37  nosti,  72,1  nosse,  91,3 
cognossem;  3,  6  norat,  66,  26  cognoram.  Quartae  con- 
iugationis  verba  et  tertiae,  quae  litteris  ivi  terminantur  tem- 
pore  perfecto,  ita  imminuuntur,  ut  v  sequente  s  littera  elidatur 
et  ii  in  l  coalescat,  unde  hae  existunt  formae:  15,  3  cupisti, 
67,3  et  5  servisse,  36,5  desissem  (coniectura  haud 
dubitanda  pro  dedissem  codicum);  inde  in  his  ab  eundi  verbo 
derivatis,  cuius  composita  etiam  prosa  oratione  v  semper  elidunt : 
84,11  isset  (essetG),  idem  68,86  (essetD1),  68,85  abisse 
(abesse  H)y   8,2    perisse.      Karissima    sunt    talia,    qualia 

sequuntur:  66,.  30  tristi  pro  trimsti,  tum  e  cum  i  antecedente 
in  unam  litteram  i  cpalita  06,  91  siris  pro  siveris.  Id  enim 
ex  scriptura  corrupta  librorum  (uris  GDH  vestris  LCp)  cum 
Lachmanno  reponendum  videtur  nec  probandum,  quod  L.  Mueller 
de  re  metr.  pg.  399  dicit,  Catullus  siris  an  sieris  posuerit,  plane 
non  liquere.  Exempla  vero  formarum  ita  ut  dixi  contractarum 
huius  verbi  Struvius  de  declin.  et  coniug.  Lat.  pg.  170  affert. 
Maior  etiam  offensio  inest  in  eo,  quod  ideo  in  fine  posui,  66, 18 
iuerint  (iuverint  GDLC  viverunt  H  iuerint  p) ,  cuius  verbi 
adiuero  formam  legimus  apud  Ennium  (Ann.  339.  Cic.  de 
sen.  1),  adiuerit  apud  Plaut.  Eud.  2,  1,  16  et  Terent.  Phorm. 
3,  3,  4  (cf.  Neuii  gr.  L.  II  pg.  416.  Corssenii  librum  Ueber 
Ausspr.,  Voc.  u.  Bet.  der  lat.  Spr.  I  pg.  137  ex.).  Quamquam 
enim  etiam  alias  formas  implicatis  mutatione  stirpibus  complures 
invenimus,  quibus  etiam  norat,  nosse,  aliae,  quas  supra  com- 
posui,  adnumerandae  sunt,  tamen  frequentia  usus  in  illis  prava 
mitigabatur  ratio  (L.  Mueller  de  re  metr.  pg.  399). 

At  etiam  perfectorum,  quae  habent  si,  psi,  xi,  aliquando 
per  syncopen  imminutorum  ab  tragicis  antiquis,  Lucilio,  Varrone, 
Lucretio  exempla  apud  Catullum  legimus  haece:  91,9  duxti 
(id  duxti  scribendum  pro  induxti  codicum) ,  66,21  luxti 
(lusisti  Dl  luxisti  d) ,  14,14  misti  (metri  causa  ex  misisti 
codicum  restituendum\  77,3  subrepsti  (coniectura  non  dubi- 
tanda  pro  codicum  plurimorum  et  optimorum  scriptura  subrecti). 
99,  8  abstersti  (quod  non  minus  certa  coniectura  ex  codicum 
lectione  valde  turbata  videtur  enucleatum  esse ;  cf.  Schwabii  edit. 
pg.  216),  110,3  promisti  (metri  causa  pro  promisisti  codi- 
cum)  eiusdemque  carminis  v.  5  promisse  (codd.  promissa). 
Aliquoties  similia  invenimus  apud  Verg.  in  Aen.  et  Hor.  in 
Serm.,  neque  a  Cicerone  prorsus  alienum  est  id  genus  (cf  Neuii 
gr.  L.  II  pg.  419).  —  Inde  coniunctivi  perfecti  forma  anti- 
quior  ausit  ex  primaria  ausesit  pro  auserit  orta  66,  28  (codd. 
aut  sit)   et  cum  compararier  repetita   ter  c.  61  v.  65.  70.  75 

extat,  quam  quidem  formam  praeter  Plautum  etiam  Ovidius  et 
Livius  adhibueruut.  Fortasse  68,28  tepefaxit  scribendum 
est  pro  tepefacit  codicum  (cf.  Lachm.  annot.  ad  h.  1.).  Sed 
hunc  locum  cum  alii  aliter  emendandum  coniecerint,  neque 
ulla  coniectura  certa  nitatur  auctoritate,  mihi  plurimum  placet 
id  quod  Berglrius  scripsit  tepefactet  etiam  a  Schwabio 
novissime  in  editione  receptum.  In  fine  ponam  futuri  II 
formam  obsoletam  recepso  (44,  19)  natam  ex  primaria  futuri 
forma  recepseso  (Neuii  gr.  L.  II  pg.  427). 

Imperativis  dic,  duc,  fac,  fer,  qui  usus  frequentia  fina- 
lem  perdiderunt,  accedit  Catulli  inger  (27,2  codd.  ingere). 
Contra  vero  face  integra  forma  ab  eodem  Catullo  36,  16  scripta 
est,  quam  63,  78  et  79  recte  ex  fac  codicum  restituerunt  viri 
docti.  Inde  in  cod.  D  legitur  55,11  reduce,  quod  fortasse 
et  ipsum  poetae  nostro  debemus.  Sed  cum  locus  corruptus  sit, 
eam  ipsam  ob  causam  scripturae  illi  non  magna  habenda  est 
fides.  —  Alia  de  syncope  et  apocope  vid.  infra  part.  V. 

Non  prorsus  forma  antiquiore  infinitivi  in  ier  exeuntis 
aureae  aetatis  poetas  abstinuisse  satis  probant,  ut  alia  omittam, 
exempla  Horatii,  qui  quidem,  cum  in  saturis  et  epistulis  haud 
raro  adhibeat  ier,  eodem  alibi  semel  non  saepius  utitur  et  qui- 
dem  carm.  IV  11,  8  spargier  agno.  Saepissime  vero  illo  ier 
utuntur  Plautus,  Terentius,  Lucretius.  Exempla,  quae  apud 
Catullum  legimus,  haec  sunt  tria  carminis  61:  v.  42  citarier 
v.  65  compar arier ,  quod  eiusdem  carminis  v.  70  et  75 
repetitur,  v.  68,  quo  loco  infinitivus  certe  in  ier  cadens  a  poeta 
scriptus  fuit,  quamquam  in  dubio  manet,  utrum  vincier  sit 
praeferendum  an  nitier  an  aliud  verbum  (cf.  Schwabii  annot. 
ad  h.  v.  nitier  [Pi]:  vicier  GC  [LrJ  vincier  DL  vincirier  p). 
Postremo  68,  141  coniectura  componier  revocatum  est  ex 
componere  codicum. 

Item  apud  antiquiores  ut  Terentium  et  Lucretium  saepissime, 
apud    poetas    autem   Catullum  insequentes  rarissime    nobis   ob- 

veniunt  potis  et  pote  (ita  potis  apud  Verg.  Aen.  III  671; 
/?o/is  est  ib.  IX  796  et  XI  148;  apud  Hor.  Carm.  III  17,  13). 
Apud  Catullum  haec  extant  exempla.  Ac  primum  quidem  cum 
verbo  esse  potis  iunctum  legimus  65,  3  potis  est,  idemque 
76,24,  cum  coniunctivo  sit  115,3,  quo  versu  potis  sit  pro 
potuisset  codicum  scribendum  est.  Inde  72,7  qui  potis  est 
idem  significat  quod  qui  potest  fieri.  Pote  verbo  sum  omisso 
idem  significat  quod  potest  17,  24 :  67,  1 1 ;  98, 1 ,  atque  45. 5 
metri  causa  idem  illud  pote  pro  potest  restituendum  est, 
et  76,16  pote  eodem  modo  quo  potis  72,7  legimus  pro 
potest  fieri  his  verbis:  sive  id  non  pote  sive  pote.  Eadem  illa 
vis  42, 16  inest  in  verbo  potest,  quod  Doeringius  in  pote  est 
disiunxit. 

Verbi  inquam  defectivi,  de  quo  sub  finem  huius  partis  libelli 
disseram,  prima  persona  perfecti  inquii,  quae  apud  alium 
auctorem  Romanum  non  invenitur,  a  Scaligero  c.  10,  27  pro  inquit 
emendatione  restituta  est,  eamque  hoc  loco  et  metrum  et  sententia 
postulare  videntur.  Extant  vero  apud  nostrum  eiusdem  verbi 
formae  praeter  inquam  et  inquit  usitatissimas  72,7  inquis, 
10,14  inquiunt,  24,7  inquies. 


V. 


De  syllabis  contrahendis,  de  syncope  et 
apocope  vocalium  atque  consonantium. 

Iam  exponamus,  quae  de  contrahendis  eis  quae  sunt  mihi 
et  nihil  sunt  in  promptu.  Et  nihil  quidem  illud  quamquam 
posterioris  aetatis  usu  communi  haud  dubie  distractia  in  usu 
est  syllabis,  idem  tamen  non  minus  recte,  ut  Servii  utar  verbis, 
pro  metri  necessitate  cogitur  (ad  Aen.  VI  104).    Ac  promiscue 

his  formis  nil  et  nilril  uti  Catullum,  ut  quaeque  metro  aptissiraa 
est,  satis  testantur  hi  versus  c.  64  (146  et  148) : 

nil  metuunt  curare,  nihil  promittere  parcunt  — 
dicta  nihil  metuere,  nihil  periuria  curant. 

Nihil  terdecies  in  carminibus  poetae  nostri  legimus, 
praeterea  28,12  et  61,  197  nihilo,  nil  octies  praeter  nilo, 
quod  97,  3  extat  et  fortasse  iterum  eodem  versu  restituendum 
est  (cf.  Schwabii  annot.  ad  h.  v.).  At  multum  in  his  pecca- 
verunt  librarii,  qui  fere  ubique  nihil  pro  nil  scripserunt  Plu- 
ribus  de  usu  nihil  disyllabi  et  nil  monosyllabi  exposuit  Lachm. 
ad  Lucr.  pg.  27  sq.  —  Nihil,  quod  ante  Catulli  aetatem  producta 
posteriore,  et  nihilo,  quod  producta  media  dicebatur,  a  poetae 
nostri  inde  tempore  breviatis  illis  ponebantur  syllabis  (cf. 
Corssenius  Ueber  Ausspr.,  Voc.  u  Bet.  der  lat.  Spr.  I  pg.  366), 
cuius  ipsius  poetae  duo  haec  sunt  exempla  28,  12  et  61,  197. 

Eestat,  ut  disseram  de  mi  pro  eo  quod  est  mihi  dicto 
(cf.  Neuii  gr.  L.  II  pg.  127  et  128).  Et  hac  in  re  metrica 
ratio  plurimum  valet,  libris  non  magna  habenda  est  fides. 
Quamquam  enim  nonnullis  locis  recte  in  libris  scriptum  est  mi, 
tamen  multo  saepius  evenit,  ut  mihi  pro  mi  positum  sit  a 
librariis;  ita  etiam  peccavere,  ut  nonnunquam  illud  mi,  quod 
descendit  a  meo ,  distenderent  (sic  apud  Cat.  55, 32).  Mihi 
quoties  apud  nostrum  extet  non  enumeravi,  mi  quinquiesdecies 
fere  apud  eum  legimus  vel  ex  mihi  codicum  corrigere  debemus 
(ita  etiam  44,  20  cl.  L.  Muellero  de  re  metr.  pg.  156).  Non- 
nullis  locis  ex  codicum  scriptura  patere  videtur  mei  esse  scri- 
bendum,  quod  77,  3  in  libris  inest,  nam  me  codd.  exhibent  21,11; 
37^11  (ubi  Schwabius  mei  correxit),  72,6  (loco  corrupto,  cf. 
Schwabii  annot:  ita  me  nec  V).  De  usu  brevioris  illius  formae 
utique  vetustioris  disyllaba  apud  poetas  cf  L.  Mueller  de  re 
metr.  pg.  254. 

Iis  quae  exposui  accedit  illud  ni  pro  nisi  dictum,  anti- 
quiore  etiam  tempore  nei  scriptum,  cuius  vestigia  etiam  apud 

Catullnm  extant,  cum  nonnullis  locis  ne  \w  libris  insit.  Ita  14, 1 
ne  in  codd.  GLH  inest  (me  Dl  ni  Cpd),  6,2  ne  in  omnibus 
legitur  libris;  6,14  codd.  nec,  uno  loco  (45,3)  ni  habent. 

Alia  exempla  contractionis,  quae  apud  Catullum  reperi, 
haec  sunt.  64,151  deessem  ut  dis^^llabum  pronuntiandum, 
ita  ut  dessem  evadat,  fortasse  etiam  scribendum  est,  de  quo 
L.  Mueller  1.  1.  pg.  253:  „desse  et  derrare  constanti  semper 
usu  dicitur."  50,21  vemens  metri  causa  restituendum  est  ex 
vehemens  codicum  (cf.  Lachm.  ad  Lucr.  pg.  133  et  L.  Mueller 
1.  1.  pg.  253);  38,2  mehercule  tribus  syllabis  dixit  poeta 
noster,  quapropter  mercule  mihi  equidem  videtur  scribendum 
esse  (cf.  Lachm.  ad  Lucr.  pg.  152).  Non  minus  enim  illud 
probandum  est,  quam  25,13  deprensa  (deprehensaGLCHp), 
55,7  prendi  (prehendi  GLCH  d p  perdidiD*)  reponendum  esc 
quod  quidem  locis  qui  sequuntur  recte  in  codicibus  saltem  non- 
nullis  scriptum  est:  56,5  deprendi  G  (deprehendi  DLCH  p), 
62,  35  comprendis  DL  (comperendis  T  comprehendis  CH p  G 
sed  in  G  ras.  corr.),  fragm.  6  indeprensus,  si  modo  Catullia- 
num  (cf.  Schwabii  notam).  —  61,220  pro  semihiante  (ex 
sed  mihi  ante  G  (michi)  DLCHp  correcto)  semhiante  i 
priore  demta  pronuntiandum  certe,  fortasse  item  ut  dessem,  de 
quo  modo  egi,  scribendum  est,  cum  semesum,  semanimum, 
cetera  bona  nitantur  codicum  auctoritate  (L.  Mueller  1. 1  pg.  200 
in.)  —  40,  1  Catullus  Ravide  disyllabum  posuit ,  quod  pro- 
nuntiandum  esse  Raude  docent  cum  contracta  illa  naufragus. 
nauculatur,  nauta  (ex  navita  antiquiore,  quod  apud  Cat.  64,174 
servatum  est,  ortum)  tum  quod  Ciceronis  narratiuncula  (de  divin. 
II  40)  constat  idem  ferme  sonuisse  Cauneas  et  cace  ne  eas. 
Non  vero  videtur  probanda  Nobbii  (de  metr.  Cat.  II  pg.  24) 
ratio,  qui  hunc  versum  in  numero  versuum  hypermetrorum  ducit. 
quorum  quae  in  vocalem  exit  syllaba  ultima  cum  prima  sequentis 
versus  non  scribendo  quidera  sed  promratiando  est  coniungenda. 
—  Iam  ut  dein  et  deinde,  quae  antiquo  certe  tempore  diphihon- 

gum  sumpserunt,  neque  unquam  tempore  illo  diductis  syllabis 
inveniuntur  (sic  apud  Cat.  dTin  ter  in  carmine  5,  deinde  bis 
in  eodem  carmine  et  semel  103,  2),  omittam,  sub  finem  id  memoro, 
nostrum  c.  82, 3  ei  dativum  pronominis  contractis  dixisse 
syllabis,  quod  rarissime  evenit  (L.  Mueller  1.  1.  pg.  271  ex.), 
eundemque  64,120  prUTeoptarit  coalitis  ae  et  o.  Ac  de  ei 
quidem  illo  Lachm.  ad  Lucr.  pg.  152  hoc  adnotavit:  „ei  pro- 
nomen  non  scaenici  soli  in  unam  syllabam  contractum  extulerunt 
sed  Catullus  quoque  pg.  69,  1  Eripere  ei  noli  et  Manilius 
eidem  in  III  73". 

Alia  est  ratio  vocabulorum  eorum,  quae  littera  vocali  inter 
consonas  duas  elisa  imminuuntur,  quam  quidem  rationem  syn- 
c  o  p  e  n  dicimus  (cf.  de  ea  Kuhnius  Zeitschr.  f.  vgl.  Sprachf.  II 
pg.  370  sq.).  Ita  saeculum  apud  poetas  Catullum  praecedentes 
saepissime  in  saeclum  imminuitur.  Apud  Varronem,  Teren- 
tium,  Plautum  haec  forma  extat,  apud  Lucretium  nusquam 
saeculum  sed  ubique  saeclum  legimus,  et  idem  sexies  Catullus 
noster  scripsit:  1,10  saeclo,  78,9  saecla,  43,8  saeclum, 
68,43  saeclis  (sedis  GL1  CH),U,2S  saecli  (seculi  GD^  C 
saeculi  LH),  64,22  saeclorum  (seculorum  GDlH).  Uno 
loco  (95,  6)  saecula  legimus.  At  forma  per  syncopen  immi- 
nuta  quamquam  apud  poetas  Catullo  posteriores  non  plane  ex 
usu  evanuit,  tameu  rarius  apud  eos  nobis  occurrit.  Idem  valet 
in  oraculo,  quod  oraclum  scriptum  bis  apud  Catullum 
invenimus :  7,  5  {pra  dum  GLCH  ora  durn  dum  D  !)  et  64,  326 
(praculum  GLCH).  Praeterea  eo  vocabulo  non  est  usus  poeta 
noster.  Eiusdem  vero  carminis  illius  64  v.  367  vincla 
habemus.  Quibus  exemplis  adhibitis  equidem  ego  non  dubitarim 
61,  87  pro  Arunculeia  vel  Aurunculeia  metri  causa  Auruncleia 
formam  restituere,  ut  versus  hi  prodeant: 

flere  desine.     Non  tibi 

Auruncleia  periculum  est  — . 
Littera  vocali  in  fine  per  apocopen  abiecta  ten  et  viden 

formae  oriuntur  ex  tene  et  videsne,  quorurn  posterior  etiani  * 
vocis  vides  amisit.  Ac  primum  quidem  tiden  illud  cum  apud 
antiquiores  ut  Plautum  et  Terentium  saepissime  nobis  obveniat. 
apud  poetas,  qui  Catullum  secuti  sunt,  rarissime  legimus  (ita 
Verg.  Aen.  VI  780.  Tibull.  II  1,  25).  Catullus  ut  medius 
iter  eos  ter  illud  usurpavit:  61,77  et  98;  62,8;  bis,  ut  etiam 
apud  Verg.  et  Tibull ,  sequente  ut,  quod  et  61,  98  in  codicibus 
inest,  hoc  vero  loco  delendum.  Nec  minus  tun,  ten,  tibin 
apud  antiquiores  in  usu  sunt,  ex  quibus  uno  illo  ten  bis  Catullus 
usus  est:  43,6  ten  provincia  narrat  esse  bellam?  et  55,  14 
tanto  ten  fastu  negas,  amice  ?  (quod  cum  Mureto  videtur  resti- 
tuendum  esse  pro  te  in). 

Littera  consona  elisa  est  metri  causa  in  illo  typanum 
c.  63,  8  et«0  a  Scaligero  recte  pro  tympanum  codicum  revocato. 
Non  minus  certe  mentione  dignum  est,  quod  Catullus  noster 
per  apocopen  elisit  s  finalem  litteram  verbi  dabis  (116,8), 
quod  non  minus  certa  coniectura  quam  typanum  illud,  ne  metrum 
violetur,  assequimur.  Eodem  modo  fortasse  107,7  magi  pro 
magis  scribendum  est,  ita  ut  hi  evadant  versus: 

quis  me  uno  vivit  felicior,  aut  magi  me  esse 

optandus  vita  dicere  quis  poterit? 
quod  Heysio  debemus.  Utrum  probanda  sit  23, 27  Bergkii 
coniectura,  qui  pro  satis  beatus  scribit  satis  beatufs  littera 
extrema  vocis  beatus  deleta,  necne,  ea  de  re  nunc  uberius  non 
disputabo;  equidem  ego  probandam  censeo.  Sed  etiamsi  unum 
tantum  illud  exemplum,  quod  est  dabi,  pro  certo  in  medium 
proferre  possumus,  tamen  id  unum  testatur  Catullum  ea  in  re 
usum  poetarum  antiquiorum  secutum  esse ,  cuius  exempla  apud 
scriptores  aureae  aetatis  nusquam  inveniuntur  (cf.  L.  Mueller 
de  re  metr.  pg.  344  et  345). 

Arctius  cum  illis  lioc,  quod  iam  sequitur,  mihi  videtur 
cohaerere,  quod  ideo  iis  subieci.  Saepius  apud  nostrum  in- 
venimus  hoc  gnatus,  quod   quidem   etiam  apud.  Verg.,  Hor., 

alios  Catullo  minores,  si  codices  sequimur,  scribendum  est.  Apud 
Catullum  vox  nati  vel  natae  gn  litteris  scripta  duodecies  in 
libris  omnibus  manu  scriptis  inest  excepto  eo,  quod  67,23  pro 
gnati  in  cod.  H  nati,  67, 30  idem  in  cod.  D  *,  64,  349  pro 
gnatorum  in  cod.  D  natorum  scriptum  extat,  et  64,  119  pro  in 
gnata  cod.  G  solus  ingnata  exhibet.  Tn  aliis  codicibus  vox  illa 
corrupta  est  sed  servatis  litteris  gn.  Ubi  vero  voluit  corripi 
vocalem  praegressam,  semper  usus  est  breviore  forma.  Quod 
septies  nobis  occurrit,  quibus  locis  omnes  consentiunt  libri;  uno 
loco  octavo  64,  298  gnatisque  codicum  G  LC  in  natisque  corri- 
gendum  est.  Quater  (10,15;  62,21;  64,400;  68,120)  natus 
vel  nata  in  omnibus  libris  inest,  cum  causa  illa  brevioris 
formae  adhibendae  non  obtineat. 


TI. 

Quaestiones   nonnullae    orthographicae. 

De  iis,  quae  nunc  disserenda  mihi  proposui,  cum  ad  rneram 
orthographiam  pertineant,  neque  metrica  ratione  ut  in  iis,  quae 
paulo  ante  composui,  adiuvemur,  difficillimam  quaestionem  esse 
is  intelleget,  qui  naturam  codicum  eorumque  aetatem  accuratius 
inquisiverit.  Quapropter  in  his  haud  quidquam  pro  certo  statuere 
possumus,  attamen  ex  nonnullis  codicum  vestigiis  licet  nos 
primum  efficere,  quae  in  antiquo  libro  Veronensi  scripta  fuerint, 
et  inde  conicere,  quae  Catullus  ipse  scripserit. 

Ut  ab  usu  o  vocalis  ordiar,  ea  Catullus  more  antiquiorum 
saepius  videtur  usus  esse  ubi  postea  u  scripserunt  Komani.  Ita 
dubitari  non  potest,  quin  iocundus,  non  iucundus  scripserit, 
quippe  quae  scriptura  codicum  auctoritate  optimorum  nitatur. 
Ut  exempla  afferam,  9,  9;  14,  2;  46,  3;  50,  16;  G4,  161  et  215: 
66^  82   formam  iocundus   omnes   asservarunt  codices ,   62, 26  et 

47  omnes  praeter  T,  cuius  quidem  in  aliis  magna  est  auctoritas ; 

67,  1    iucunda   bis    DL  p,  109,  1  .iucundum    Lp   (interdum  H) 

68,  16  iucundum  DLp  habent ,  sed  etiam  his  locis  scribendi 
rationem  quam  laudavimus  praeferendam  esse  codicis  G  scriptura 
docet.  Minore  nititur  auctoritate  alibi  ut  64,  284,  ubi  codices 
praeter  DCH  iucundo  exhibent;  68,93,  ubi  GCp  quidem  iocun- 
dum,  alii  (praeter  H:  vivendum)  iucundum  praebent.  Attamen 
ex  illis,  quae  modo  composui,  satis  elucere  videtur  iocundus 
Catullianum  esse.  Unde  origo  vocabuli  ducenda  sit  non  constat, 
neque  a  iocus  videtur  derivari  posse  iocundus,  at  antiquior  certe 
ea  scriptura  fuit  atque  in  hac  voce  o  ut  vocalis  syllabae  primi- 
tivae  diutius  servata  est,  sicut  poplucus  vel  poplicus,  nontiare, 
alia  usque  ad  medium  saeculum  septimum  viguerunt.  Cum  vero 
saeculo  sexto  fere  medio  pro  o  antiquiore  ut  in  multis  aliis  ita 
etiam  in  finalibus  secundae  declinationis  u  sit  substituta, 
tamen  o  illa  praecedente  u  vel  v  servata  est  usque  ad  pri- 
mos  Komanorum  imperatores,  neque  usquam  vivus,  arduum, 
confluunt,  tuus,  similia  in  inscriptionibus  ante  saeculum  septimum 
extremum  reperies.  En  exempla  Catulliana.  53,  3  in  omnibus 
libris  Calvos  forma  nominativi  inest,  66,54  equos,  61,54 
novos;  23,  1  in  servo  codicum  GCH  servos  latet  (servus 
G*DLp)  et63,  92  in  tuo  librorum  GD l  C  tuos  (tuus  LHdp). 
64,  288  non  vacuos  (non  acuos  GL  l  CH,  in  aliis  libris  magis 
corruptum),  iude  62,60  aequom  scripsit  Catullus  (equom  T 
equo  GDCH  aequum  Lpd)  et  66,79  quom  pro  eo,  quod  nos 
saepius,  Romani  non  scripserunt,  quum  (quem  GLlCp  [Pi 
omnes  Statii]  quam  Dl  L2  H).  —  Non  vester  sed  voster  in 
antiquissimis  scriptum  fuisse  libris  illud  indicat,  quod  quater 
noster  pro  vester  in  libris  legimus.  Loci  vero  hi  sunt:  29,  13 
nostra  GLCHp  vestra  D;  55,22  ve  (scr.  no  G'2)  slri  G  nostri 
DLCHp;  66,87  nostras  GDlLCH  vestras  dp;  61,209  twstri 
GD^LCHp  vestri  d.  Inde  diveUendi  verbi  participium  64, 2.">7 
divolso  GD}  CH  (dwulso  L  d  p)  eodiem  modo  quo  62,40  cod. 

T  convolsus  (ceteri  codd.  contusus)  exhibent,  et  63,5  de- 
volsit  in  libris  videtur  corrnptum  esse  in  devolvit  (cf.  Haupt. 
Q.  Cat.  pg.  70)  „propter  ignoratam  antiquiorem  scribendi  con- 
suetudinem  oblitteratam  novicio  usu,  qui  devulsit  praetulit." 
68,124  volturium  corrigendum  ex  voltarium  GDCp  [Pi] 
voluntarium  H  vultarium  L,  61,209  volt  pro  volvnt  revocandum 
est,  atque  his  omnibus  exemplis  collatis  non  dubitabimus  pro 
u  in  his:  45,  22  mavult,  72,3  vulgus ,  61,216  parvulus  etc. 
o  restituere  contra  librorum  auctoritatem. 

U  antiquior  in  i  mutata  est  in  multis  vocibus  ut  in  simulis, 
pontufex,  existumare ,  lucet  (~  licet),  in  superlativis ,  atque 
diutius  in  his  ipsis  usus  fluctuavit,  quoad  Iulius  Caesar  in  libris 
de  analogia  i  scribendam  esse  statuit.  U  illa  pro  i  etiam  a 
Catullo  saepius  videtur  servata  fuisse.  Ita,  ut  exemplum  afferam, 
ubique  videtur  revocanda  esse  in  lubet  antiquiore  sed  divul- 
gatissimo.  Quod  quidem  in  codicibus  legimus  15, 11  bis  (de 
codicum  scr.  cf.  Schwabii  edit.  pg.  180),  61,  133;  17, 17  (libet  D), 
24,9;  61,211  (ludet  H) ,  38,7  (libet  LC),  39,14  (iubet  H), 
40,6;  76,14  (qualibus  D1).  62,36  omnes  codices  habent  at 
libet  praeter  T,  qui  adlucet  praebet  corruptum  ex  at  lubet. 
62,6  lubeat  legimus  (libeat  LCH),  61,41  lubentius  (libentius 
D1  H),  27, 5  iubet  codicum  in  lubet  corrigendum  est.  Qua- 
propter  haud  dubitare  possumus  aliis  locis,  ubi  libri  habent 
libet  (ut  2,  6)  vel  libenter  (ut  44,  6  et  31,  4:  libente  GLCH) 
u  illud  restituere.  —  Magis  in  dubio  manet,  utrum  4,4  cogno- 
tissima  o  breviata  sit  retinendum,  an  cognitissima  scribendum. 
Mihi  equidem  ex  analogia  illud  videtur  defendi  posse.  Extant 
enim  formae  agnotus  et  agnoturus  (cf.  Neuii  gr.  L.  II  pg.  433). 
Quare  ita  statuendum  erit  de  illo.  Primaria  et  antiquior  forma 
erat  cognotissuma ,  inde  o  breviata  orta  est  haec  cognotissuma 
vel  -ima,  tum  o  in  i  mutata  cognitissima  (cf.  Corssenius  Ueber 
Ausspr.,  Voc.  u.  Bet.  der  lat.  Spr.  I  pg.  372).  —  E  antiquior 
pro   i   servata   est    in    derecta   (22, 8)   pro   detecta   codicum 

restituendo.  Nam  Tderige ,  derigit,  derexere  etc.  Medicaeus 
Vergilii  codex  sexiens.  nec  saepius  idem  dirige  dirigite  etc." 
(Lachm.   ad   Lucr.   pg.  247).   63,56   dirigere  legimus. 

Contra  vero  in  nonnullis  i  recentior  est  pro  e  divulgata:  44, 13 
gravido  (gravedo  LCp),  55,  25  pinnipes  (de  scr.  codicum  cf. 
Schwabii  edit.  pg.  190  ex.)  cl.  pinna  apud  Lucr.,  Varr.,  Enn., 
pinniger  apud  Lucr.,  aliis.  Etiam  ni  pro  ne  uno  loco  (61,153) 
in  codicibus  servatum  est  (cf.  Lachm.  ad  Lucr.  pg.  117),  cuius  ratio 
auctore  Kitschelio  haec  videtur  esse.  Antiqua  forma  ne  fuit,  unde 
nei  ortum  est  (fortasse  62,59  restituendum ,  ubi  omnes  libri  nec 
praebent).  Ei  illud,  de  quo  paulo  post  uberius  agam,  fere  ubi- 
que  in  I  transiit,  atque  ita  ex  nei  orta  est  forma  ni.  Ut  vero 
hoc  distinguatur  a  ni  pro  nisi  posito  (quod  et  ipsum  nei  scri- 
bebatur,  ut  producta  significaretur  ~i),  antiquior  postea  restituta 
est  forma  ne.  Denique  antistans  (codd.  antistas)  9,2  legimus, 
quod  et  ipsum  apud  antiquiores  ut  Lucr.  et  Varr.  extat.  — 
/  pro  u  antiquiore  10,  10  habemus,  nam  in  libris  monimenta 
scriptum  est  (monumenta  in  solo  H),  quae  vocis  scribendae  ratio 
etiam,  ut  alia  omittam,  apud  Varronem  1.  L.  VI  6  invenitur,  et 
17,  6  in  Salisubsilis  pro  Salisubsulis,  quod  ut  consul,  prae- 
sul  a  saliendi  verbo  descendit;  inde  e  pro  u  in  hoc  fulgeret 
pro  fulguret  (66,  94).  In  his  forma  antiquior  Augusti  aetate 
denuo  pervulgata,  illa  obsoleta  erat. 

Postremo  ei  pro  i  longa  saepe  in  codicibus  servatum,  aliis 
locis  certa  coniectura  restituendum  est.  Ne  longus  sim.  de  usu 
illius  ei  satis  noto  nunc  non  disseram,  sed  delego  ad  ea,  quae 
Schweizerus  in  Kuhnii  Zeitschr.  f.  vgl.  Spr  II  pg.  356  sq.  ea 
de  re  disseruit  et  Lachm.  ad  Lucr.  pg.  244  sq.  Eo  auctore  in 
Catulli  codicibus  unum  pluralis  exemplum  intemeratum  remansit 
61,232  bonei  coniuges  (DlGl,  alii  bolnei ,  holnei,  bonlei), 
vocativi  item  unum  23,1  Furei.  Quibus  ego  equidem  hoe 
abl.  pluralis  adicio  exemplum  46,  3  aureis  (d  Ca  II.  alii  auris). 
At  poetam   nostrum   non  Lucilii   regulam  secntum   esse,   qui  i 

pinguem  solam  secundae  declin.  vocativi  in  i  cadentis  et  plur. 
nominativi  eiusdem  declin.  itemque  dativi  et  ablativi  plur.  pri- 
mae  secundaeque  per  ei  scribendam  esse  censuerat,  sed  potius 
Attii  rationem,  qui  statuerat,  ut  ubique  i  longa  per  ei  redderetur 
(quod  Kitschelius  docet) ,  testantur  genetivi  exempla  com- 
plura:  28,  15  Romulei  Remique  (romuli  D),  61,  206  pulveris 
Africei  (ex  ericei  GCH  ericet  L  eritea  D),  63,91  Dindy- 
mei  (sic  L  dindimenei  G) ,  64,278  Pelei  (cf.  supra  pg.  8), 
65,14  Itylei  (ythilei  G  ithilei  LCH  ithelei  D1).  His  accedit 
55,  13  Herculei,  quod  pro  dativo  accipio  cum  Lachmanno  (cf. 
supra  pg.  8).  77,3  mei  legimus  pro  mi  i.  e.  mihi  (cf.  pg.  25), 
ad  quod  Lachmannus  adnotavit:  „quamquam  haud  scio  an 
pronomina  personalia  Lucilius  exceperit",  et  39, 2  sei  pro  si 
(Lr:  sed  H  seu  GDLC). —  Ad  extremum  in  memoriam  redigo 
quae  supra  pg.  10  de  his  dei  et  deis  disserui,  ex  quibus  unum 
fortasse  illis  addendum  est  exemplum"  76,  26  dei  monosyllabum 
(cod.  G  dii  DLCHp). 

Illa  certe  ita  in  codicibus  tradita  omni  dubitatione  carent, 
sed  aliis  locis  ex  scriptura  corrupta  certissima  coniectura  ei 
restituere  possumus,  cum  saepissime  e  sit  servatum.  Ita,  ut 
exempla  nonnulla  componam,  assequimur  formam  nom.  pluralis 
22,6  novei  (nove  GLC  novem  D%  Hp),  voc.  plur.  29,23 
piissimei  (coni.  ex  opulentissime  vel  -issimae  librorum), 
genetivi  66,74  verei  (codd.  vere;  veriD),  68,65  imploratei 
(codd.  implorate),  34,23  antiquei  (codd.  antique);  inde  37,11 
mei  pro  mi  dativo  (codd.  me),  10,  22  quei  pro  qui  nom.  sing. 
(codd.  que;  qui  D) ,  16,12  quei  pro  qui  nom.  plur.  (que 
GD '  H  qui  LC).  Tum  55,  12  heic  pro  hic  adverbio  scribendum 
est  (hec  G  [Pi]  haec  LCH  hic  D)  et  item  67,39  (hec  G[P1] 
haec  LC  hic  Dx  koc  O),  21,9  atquei  (codd.  atque)  idemque 
68,141  (atque  GHp  [Pi  Lr]  atqi  L  at  quia  DC).  Et  huius 
quidem  antiqua  fuit  forma  atque,  unde  atquei,  postremo  atqni 
ortae  sunt. 

Denique  illud  ei  enucleari  potest  ex  librorum  scriptura 
57,9  sociei  (codd.  socii  et)  nom.  plur. ;  55,16  lucei  (tucet 
GDlH  licet  LC)  dat.  ;  61,210  ludei  (codd.  ludere) ,  63,10 
taurei  (codd.  tauri  et) ,  68,81  novei  (novit  G  vovit  LCH 
novum  D)  gen.  sing.;  12,  14  ex  Uibereis  (codd.  exhibere), 
61,222  inscieis  (codd.  insciens)  abl.  plur. ;  4,23  marei 
(codd.  amaret)  abl.  tertiae  declinationis.  Accedit  82,4  sei  ex 
seu  librorum  emendandum. 

Pauca  etiam  liceat  addere,  quae  viris  doctis  debeo,  de 
scribendi  ratione  verborum  peierandi,  demonstrandi  atque  huius 
postquam. 

52,  3  perierat  certe  retinendum  est  cum  G [L r],  quae 
quidem  verbi  forma  antiquior  in  codd.  Plauti,  Horatii,  Lucani 
nobis  occurrit,  neque  ex  usu  videtur  evanuisse  usque  ad  medium 
saeculum  primum  post  Chr.  n.  (cf.  H.  Usener  ann.  Iahn.  91 
pg.  226). 

Demostrare  antiquo  tempore  in  usu  fuisse  pro  demonstrare 
testantur  cum  similia  in  Plautinis  codicibus  (cf.  Fleckeisenius 
ann.  Iahn.  60  pg.  261)  tum  hoc  demostres  librorum  Catullia- 
norum  (demonstres  LHp)  55,  2. 

Pro  postquam  scribendi  ratio  posquam  antiquior  videtur 
servata  esse  1 1,  23  in  codice  D,  de  qua  cf.  0.  Ribbeckius  ann. 
lahn.  77  pg.  187. 

Sed  haec  hactenus.  Id  unum  exemplis  adhibitis  demonstrare 
volui  —  qua  in  re  iam  Bergkius  et  Froehnerus  anteierunt  — 
etiara  de  quaestionibus  orthographicis  multa  nobis,  si  accuratius 
in  ea  inquirimus,  in  codicibus  Catulli  manu  scriptis  quamvis 
recentibus  occurrere,  quae  ut  antiqua  et  poetae  ipsi  tribuenda 
ex  libro  Veronensi  mutuati  sint  librorum  scribae.  Haudquaquam 
enim  quaestiones  illae  ad  constituendam  grammaticam  Latinam 
parvi  sunt  putandae.  Sed  primum  oportet  quaerere,  quid  fuerit 
in  libro  Veronensi,  deinde  quid  poeta  scripserit.  Neque  vero 
quidquam    in    hoc    neglegendum    est.    et   diligentissime   variae 

codicum  superstitum  lectiones  sunt  inspiciendae.  Tum  multa 
revivescent,  quae  etiamnunc  in  farragine  lectionum  variarum 
sepulta  iacent.  In  his,  ut  unum  moneam,  longa  sed  fructuosa 
erit  quaestio  de  assimilatione  praepositionum  in  compositis  et 
qui  fuerit  usus  poetae  nostri  in  illis  adhibendis. 


VII. 

De  deminutivis  Catullianis. 

Iam  pervenimus  ad  formas  deminutivas,  quibus  Catullus 
usus  sit,  accuratius  componendas.  Satis  constat  amare  Catullum 
ut  Varronem  et  Lucretium  deminutiva,  ac  generi  quidem  carmi- 
num  Catullianorum  plurimorum  optime  ea  convenire  apparet. 
In  carminibus  poetarum,  qui  eum  secuti  sunt,  rarius  inveniuntur. 
Sed  apud  Iuvenalem  denuo  multa  legimus,  et  ultimorum  tem- 
porum  poetae  haud  pauci  usi  sunt  talibus  verborum  formis  sive 
docta  imitatione  antiquissimorum  repetitis  sive  vulgo  obtinentibus. 
Istae.vero  dictiones  quantumvis  usitatae  in  sermone  plebeio  ac 
familiari  tamen  a  grandi  et  elata  dictione  non  minus  veterum 
quam  nostro  abhorruerunt  iudicio.  Quapropter  Catullus  non 
posuit  in  carmine  Galliambico  nisi  bis  in  narratione  (v.  35.  74) 
metri  necessitate  victus,  quod  L.  Mueller  de  re  metr.  pg.  36 
censet,  nusquam  vero  in  oratione  aut  Attis  aut  Cybelae.  Neque 
in  c.  62  deminutiva  invenimus  —  neglecto  illo  puella  usita- 
tissimo  —  praeter  hoc  flagellum  (v.  52)  de  summa  palmitis 
parte  dictum.  Optime  autem  conveniunt  naturae  carminis  25, 
ubi  formis  illis  et  similiter  sonantibus  pulcherrime  Thalli  cinaedi 
mollities  depingitur  sic: 

Cinaede  Thalle,  mollior  cuniculi  capillo 
vel  anseris  medullula  vel  imula  auricilla. 
Atque  Catulli  adiectiva  deminutiva  composuit  M.  Hauptius 


—    36    — 

in  observ.  critic.  libro  (pg.  14);  sed  complura  omisit.  Ego 
equidem  deminutiva  Catulli,  quae  septuaginta  fere  sunt,  ita 
componam,  ut  primum  ea  enarrem,  quae  apud  Catullum  solum 
extant,  inde  quae  rariora  et  vetustiora  videntur  esse,  postremo 
divulgata,  quae  etiam  apud  alios  scriptores  maximeque  apud 
scriptores  aureae  aetatis  sunt  in  usu. 

Ac  primum   quidem   apud   Catullum    solum.   quod   sciam. 
legimus  haece: 

1.  Substantiva: 
25,  2  auricilla  (coni.), 

68,  2  epistolium, 
55,  7  femella. 

25,2  medullula  (codd.  medulla\ 

10,  3  scortillum, 

67,  21  sicula  i.  e.  sica  parva,  translate  pro  mentula. 

99,  2  et  14  suaviolum  vel  saviolum. 

2.  Adiectiva : 
64,  316  aridulus, 
57,  7  eruditutus. 
61,  193  floridulus, 
25,  2  imulus, 

63,  35  lassulus  (Hauptius  omisit), 
25, 10  molliceltus, 

69,  4  perlucidulus  vel  petlucidulus, 
66,  63  uvidulus  (coni.). 

Nomina  propria  deminutiva,  quae  separatim  profero,  sunt: 
59, 1  Rufulus  (coni.), 
45, 13  Septumillus  (coni.), 
12,  17  et  47,  3   Veraniolus. 

Rarius  et  plurimum  apud  auctores  aut  antiquiores  aut  mediae 
infimaeve  Latinitatis  haece  reperimus: 
1.  Substantiva: 
61,181    brachiolum    (de   brachio   hominis    hoc    solo    loco; 

Veg.  veter.  1, 25    brachiola    videntur    esse    venae    quaedara    in 
utroque  latere  equorum), 

68,  36  capsula  (Fab.  Pict.  ap.  GelL,  Plin.,  Seneca), 

66. 16  lacrimula  (Cic.  Planc,  Ter.  Eun.\ 

25. 10  latusculum  (Lucr.  semel), 

puellula  quater  (bis  ex  puellae  forma  codicum  corrigendum. 

—  Ter.  Phorm.,  Pompon.  apud  Non.), 

56,  5  pupulus,  quo  poeta  significat  puerum  parvulum  (Senec. 

—  Arnob    de  imaguncula  dicit), 

23,  19  salillum  (Plaut.  Trin.  semel), 

61,  13  zonula  (Seren.  ap.  Non.,  Lamprid.  Al.  Sev.). 

2.  Adiectiva: 
29,  8   albulus   (de  aqua  Mart. ,   Pliu.  h.  n  ,  Suet.  Aug.  et 

Ner.,  Orelli  inscr.  quater), 

17, 13  bimulus  (Suet.  Cal.  8.     -  Haupt.  om.), 

64,  131  frigidulus  (quod  Hauptio  auctore  a  Catullo  sumpsit 

simius  eius  in  Ciri  250.  347), 
15, 4  integellus  (Cic.  fam.), 

55. 17  lacteolus   (Prudent.,  Auson.), 

64,  331  languidulus  (Cic  ap.  Quinct.  —  Hauptius  om.), 
16,  4  molliculus  (Plaut.  Cas.  —  Est  etiam  cogn.  Rom.  ut 

Ti.  Minucius  Molliculus  Liv.  XL  35), 

65,  6  pallidulus  (Hadr.  ap.  Spart.  Hadr.  25), 

99,  6  tantillus  (Plautus  saepius,  Celsius  semel.  — Haupt.  om. ). 
17, 16  tenellulus  (Laev.  ap.  Prisc), 
3.  18  turgidulus  (Paul.  Petr.), 
41,  3  turpiculus  (Varro  1.  L.,  Cic  de  or.  >. 
Verbum  deminutivum  est 

25.11  conscribillo  (Varro  ap.  Non  i; 
deminutivum  Graecum  illud 

64,  320  calathiscus  (Petr.  satur.). 

Iam  sequuntur  deminutiva,  quae  saepius  atque  etiam  apud 
poetas  aureae  inveniuntur  aetatis. 

1.  Substantiva: 
30,  2  amiculus, 
99,  8  articulus, 
42,  9  catulus, 

42  codicillus  quinquies, 

flagellum  i.  e.  flagrum  parvum  25,  11 ;  de  palmite  vitis  62, 52; 

105,  2  furcilla, 

labellum  septies, 

23,21  lapillus, 

lectulus  ter, 

libellus  quater;  ter  librum  parvum  significat,  semel  taber- 
nam  librariam  (55,  4) ; 

28,  6  lucellum, 

mentula  quinquies, 

munusculum  bis, 

ocellus  septies;  31,2  de  plurium  rerum  optima  et  praestan- 
tissima,  50,  19  de  homine,  quem  maxime  araamus: 

4, 4  et  17  palmula  pro  remo, 

papilla  quater, 

17,  3  ponticulus, 

puella  usitatissimum  saepe  (cf.  supra  puellula), 

61,  22  ramulus, 

13,  7  sacculus, 

28,  2  sarcinula, 

tabella  liminis  32,  5 ;   pugillares  tabellae  significant  50,  2 ; 

67,  39  tigillum, 

versiculus  ter. 

2.  Adiectiva: 
aureolus  bis, 

bellus  quater  decies  (Haupt.  om.), 
gemellus  bis  (Haupt.  om.), 
misellus  quinquies, 
61,  216  parvulus. 

pusillus  bis  (Haupt.  om.). 

27, 1  vetulus; 

tum,  quorum  paulo  diversa  ratio  est, 

61,  13  tinnulus  et,  quod  septies  dixit  poeta. 

tremulus. 

In  fragm.  4,  si  modo  Catullianum,  haec  babemus  praeter 
illa  deminutiva: 

animula  subst.  et 

miserulus  adL     Sed   versus  Sereno   adscribitur  a  Diomede. 

Non  minus  quam  illas  erit  operae  pretium  componere  voces 
alias,  quas  poeta  usurpavit,  raras  easque  obsoletas,  inde  enumerare, 
quibus  usus  sit  vocabulis  Graecis  et  quae  ipse  nova  videatur 
invenisse,  denique  quoad  in  construendis  illis  ab  usu  quotidiano 
recedat.  Alia  et  plane  diversa  quaestio  erit  de  re  prosodiaca, 
cuius  supra  quasi  praeteriens  occasione  oblata  mentionem  feci, 
et  metrica  re  Catulli.  Atque  ea  in  re  magis  etiam  illud  appa- 
rebit,  quod  iam  ante  indicavimus  et  aliqua  ex  parte  demonstra- 
vimus,  inter  placita  veterum  tragicorum  et  leges  novas,  quas 
Ennius  sanxit,  Catullum  quasi  medium  esse.  At  id  si  nunc 
susciperem,  modum  huic  libello  tributum  non  servarem.  Qua- 
propter  si  illa,  de  quibus  uberius  scripsi,  viris  doctis  placuerint, 
etiam  de  his,  quae  modo  dixi,  post  accurate  disseram. 

